Lanserer Rygge som beste sted for nordisk luftkommando
Hvis Nato bestemmer seg for at Norge skal få en ny, nordisk luftkommando, kommer Rygge i Østfold til å være med i lokaliserings-kampen. I formiddag besøker forsvarsministeren Rygge flystasjon og fjellanlegget der. Han er invitert av ordførerne i Råde og Våler på vegne av regionen, Østfold fylkeskommune og østfoldbenken på Stortinget. Det er et tverrpolitisk initiativ. Budskapet fra vertene til Bjørn Arild Gram er enkelt: Rygge flystasjon oppfyller de krav Nato og Forsvaret vil stille til et luftoperasjonssenter. Råde-ordfører René Rafshol (H) er ikke i tvil om at Rygge er det riktige alternativ dersom Norge får oppdraget. Han har argumentene klare. Bombesikkert – Vi har et unikt og ubrukt fjellanlegg som er bombesikkert og helt intakt. Det betyr små investeringer, sier Rafshol til Aftenposten. Han nevner også for spøk et militært Rygge-munnhell som sier at «det er kortere fra Moss til Russland enn fra Moss til Trondheim». Comeback for Rygge Rygge flystasjon var en gang hovedflystasjon og jagerflybase. Den ligger én mil fra Moss sentrum. Kommunegrensen mellom Moss og Råde går gjennom flyplassområdet. Nå er den base for helikoptre som brukes av spesialstyrkene. Norges kampflybase er forlengst lagt til Ørland utenfor Trondheim. Men nå skjer det ting. Rygge er blitt ett av i alt tolv «omforente områder» hvor USA kan operere militært i Norge. De nærmeste årene skal amerikanerne bruke to milliarder kroner på Rygge. Blant annet skal det bygges kampflybeskyttelse, gjøres grunnarbeider til forlegninger, bygges lagerhaller og mer rom for å lagre ammunisjon. Sikkerheten skjerpes. Tror på norsk alternativ Rolf Folland er generalmajor og sjef for luftforsvaret. Han tror Norge er aktuelt som vertsland for et nordisk luftoperasjonssenter. Det vil være i så fall være underlagt Natos styrkekommando i Norfolk på den amerikanske østkysten. Et slikt operasjonssenter kan teoretisk sett ligge hvor som helst, gitt moderne telekommunikasjon. Men i praksis er det visse krav som må innfris. Det er snakk om en arbeidsplass for omkring 400 personer. Stiller krav Tidligere denne måneden fortalte Folland til Aftenposten om noen av kravene som må stilles til et luftoperasjonssenter av denne typen. Kort sagt dreier det seg om: Gitt at et hovedkvarter skal dekke hele Norden, vil geografi også spille inn. Østersjøen, Finland og Sverige er viktig for et utvidet Nato. Folland var nøye med å understreke at beslutningen ligger hos Nato. Og at den ennå ikke er tatt. Selv vil han ikke ta stilling til eventuell norsk lokalisering. Det er ventet en avgjørelse i Nato før toppmøtet i Washington i juli.
Nato vurdere å legge en ny, nordisk luftkommando i Norge. Rygge flystasjon i Østfold blir lansert som et aktuelt alternativ. Forsvarsministeren besøker Rygge i dag. Lokale politikere mener Rygge oppfyller krav til et luftoperasjonssenter. Beslutning om en nordisk luftkommando og lokalisering ligger hos Nato. Den er ikke tatt ennå.